Forslag til RÅDETS FORORDNING om suspension af visse indrømmelser som fastsat i Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Letland på den anden side

(forelagt af Kommissionen)

BEGRUNDELSE

1. Efter Rådets retningslinjer af 27. juni 1996 afsluttede Kommissionen og de pågældende associerede lande forhandlingerne om tillægsprotokoller til Europaaftalerne. Ved tillægsprotokollerne justeres visse landbrugsindrømmelser i Europaaftalerne for at tage hensyn til Republikken Østrigs, Republikken Finlands og Kongeriget Sveriges tiltrædelse af Den Europæiske Union og resultaterne af forhandlingerne under Uruguay-runden, herunder forbedringerne af de eksisterende præferenceordninger. Rådet godkendte tillægsprotokollerne på Fællesskabets vegne ved afgørelse af 18. maj 1998 [1].

[1] EFT L 317 af 10.12.1999, s. 1.

2. Som følge af en beslutning, der blev truffet af den lettiske regering den 25. maj 1999 og godkendt af det lettiske parlament den 27. maj 1999, blev der indført midlertidige beskyttelsesforanstaltninger over for import til Letland af svinekød (KN-kode 0203) med oprindelse bl.a. i Fællesskabet. Den midlertidige beskyttelsesforanstaltning blev forlænget med yderligere to år fra den 18. december 1999 som følge af en beslutning truffet af den lettiske regering den 7. december 1999 og godkendt af det lettiske parlament den 9. december.

3. Republikken Letland har, ved at have vedtaget endelige beskyttelsesforanstaltninger uden først at have forelagt sagen for Associeringsrådet EF-Letland, ikke handlet i overensstemmelse med forpligtelserne under artikel 33, stk. 2, og artikel 33, stk. 3, litra a), i Europaaftalen mellem Fællesskabet og Letland, ifølge hvilke sagen skal forelægges Associeringsrådet EF-Letland sammen med alle relevante oplysninger med henblik på at finde en løsning inden 30 dage.

4. Der har kun været tekniske drøftelser mellem parterne (26. maj 1999, 15. juni 1999, 12. oktober 1999 og 23. november 1999), men Letland har ikke forelagt Associeringsrådet EF-Letland alle relevante oplysninger inden vedtagelsen af de endelige beskyttelsesforanstaltninger.

5. Desuden har Republikken Letland ikke kunnet godtgøre, at betingelserne i artikel 30 i Europaaftalen mellem Fællesskabet og Letland for vedtagelse af beskyttelsesforanstaltninger er opfyldt i dette tilfælde. Republikken Letland har navnlig ikke kunnet godtgøre, at der til Letland er blevet importeret svinekød med oprindelse i Fællesskabet i så store mængder og på sådanne betingelser, at det alvorligt skader de lettiske producenter af samme produkter eller direkte konkurrerende produkter.

6. Som følge af ikrafttrædelsen af de lettiske beskyttelsesforanstaltninger over for svinekød lider de erhvervsdrivende i Fællesskabet store økonomiske tab, fordi de ikke længere kan eksportere svinekød til Letland. For at beskytte Fællesskabets interesser foreslår Kommissionen, at der træffes modforanstaltninger over for de lettiske beskyttelsesforanstaltninger. Ved denne forordning suspenderes derfor de landbrugsindrømmelser, som Fællesskabet giver Letland for smør.

7. Det henstilles til Rådet, at det vedtager den foreslåede forordning.

2000/0054 (ACC)

Forslag til RÅDETS FORORDNING om suspension af visse indrømmelser som fastsat i Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Letland på den anden side

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [2], og

[2] EFT C ...

ud fra følgende betragtninger:

(1) Protokollen om tilpasning af handelsaspekterne i Europaaftalen mellem De Europæiske Fællesskaber og deres medlemsstater på den ene side og Republikken Letland på den anden side for at tage hensyn til Republikken Østrigs, Republikken Finlands og Kongeriget Sveriges tiltrædelse af Den Europæiske Union og resultaterne af forhandlingerne under Uruguay-runden, herunder forbedringerne af den eksisterende præferenceordning [3], som Rådet vedtog at indgå den 18. maj 1998, trådte i kraft den 1. marts 2000. Ved Europaaftalen blev Fællesskabet og Letland enige om at give hinanden visse indrømmelser for landbrugsprodukter, jf. bilag Va (Fællesskabets indrømmelser), bilag X og bilag XI (Letlands indrømmelser).

[3] EFT L 317 af 10.12.1999, s. 1.

(2) Den 1. juni 1999 indførte Republikken Letland midlertidige beskyttelses foranstaltninger over for svinekød med oprindelse bl.a. i Fællesskabet uden at overholde konsultationsforpligtelserne i artikel 33, stk. 2, og artikel 33, stk. 3, litra a), i Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Letland på den anden side [4].

[4] EFT L 26 af 2.2.1998, s. 3.

(3) Den 18. december 1999 vedtog Republikken Letland endelige beskyttelses foranstaltninger over for svinekød for en periode på to år.

(4) Fællesskabet mener ikke, at Republikken Letland har godtgjort, at betingelserne i artikel 30 i Europaaftalen mellem Fællesskabet og Letland for vedtagelse af beskyttelsesforanstaltninger er opfyldt i dette tilfælde. Republikken Letland har navnlig ikke godtgjort, at der til Letland er blevet importeret svinekød med oprindelse i Fællesskabet i så store mængder og på sådanne betingelser, at det alvorligt skader de lettiske producenter af samme produkter eller direkte konkurrerende produkter.

(5) Som følge af de trufne foranstaltninger er Fællesskabets eksport af de pågældende produkter til Republikken Letland blevet alvorligt begrænset.

(6) Efter Europaaftalen med Letland indebærer denne situation, at aftalens artikel 123, stk. 2, anvendes.

(7) Fællesskabets handelsinteresser bør beskyttes ved at suspendere visse af de indrømmelser, der er givet ved Europaaftalen med Letland, og som har samme handelsværdimæssige virkning, som de lettiske beskyttelsesforanstaltninger over for svinekød har på Fællesskabets eksport til Letland.

(8) Efter artikel 123, stk. 2, i Europaaftalen med Letland skal der, når der træffes foranstaltninger, foretrækkes foranstaltninger, som forstyrrer Europaaftalens gennemførelse mindst muligt.

(9) Inden der blev truffet sådanne foranstaltninger, modtog Associeringsrådet alle oplysninger, der er nødvendige for en grundig undersøgelse af situationen med henblik på at nå frem til en løsning, der kan accepteres af begge parter.

(10) De foranstaltninger, der er nødvendige for denne forordnings gennemførelse, er forvaltningsforanstaltninger efter artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [5], og derfor bør de vedtages efter forvaltningsproceduren i artikel 4 i den pågældende afgørelse -

[5] EFT L 184 af 17.7.1999, s. 23.

UDSTEDT FØLGENDE FORORDNING :

Artikel 1

Følgende indrømmelser fastsat i bilag Va til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Letland på den anden side suspenderes hermed:

>TABELPOSITION>

Artikel 2

Kommissionen ophæver foranstaltningerne i artikel 1 efter proceduren i artikel 3, stk. 2, når de beskyttelsesforanstaltninger, som Republikken Letland har truffet over for import af svinekød med oprindelse i Fællesskabet, er blevet ophævet.

Artikel 3

1. Kommissionen bistås af Forvaltningskomitéen for Mælk og Mejeriprodukter, der blev nedsat ved artikel 41 i Rådets forordning (EF) nr. 1255/1999 [6].

[6] EFT L 160 af 26.6.1999, s. 48.

2. Når der henvises til dette stykke, anvendes forvaltningsproceduren i artikel 4 i afgørelse 1999/468/EF i overensstemmelse med artikel 7, stk. 3, i samme afgørelse.

Perioden omhandlet i artikel 4, stk. 3, i afgørelse 1999/468/EF er én måned.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes for importlicenser udstedt efter datoen for denne forordnings ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>

BILAG SUSPENSION AF INDRØMMELSER TIL REPUBLIKKEN LETLAND

>TABELPOSITION>

De mængder, der er lagt til grund for beregningerne, er de præferencetoldkontingenter, som Fællesskabet har indrømmet for import af smør fra Letland fra 1. juli 2000. På grundlag af Fællesskabets import af smør med oprindelse i Letland i de sidste tre år kan det antages, at toldkontingenterne vil blive udnyttet fuldt ud i den pågældende periode.

Skulle suspensionen af den nedsatte told medføre, at eksporten af smør fra Letland til Fællesskabet stopper, ville det resultere i et fald i Fællesskabets egne indtægter svarende til de forventede indtægter i 2000.